Title: Veľvyslanectvo Slovenskej republiky
Author: BERLIN3
Last saved by: spano
Company: MZV SR

Informácia o priebehu a výsledkoch oficiálnej návštevy  
predsedu vlády Slovenskej republiky Mikuláša Dzurindu 
v Nemeckej spolkovej republike v dňoch 10. – 12. februára 2004

V dňoch 10. – 12. februára 2004 uskutočnil predseda vlády SR Mikuláš Dzurinda  oficiálnu návštevu Nemeckej spolkovej republiky, počas ktorej navštívil hlavné mesto Berlín a spolkové krajiny Brandenbursko, Dolné Sasko, Sasko a Sasko – Anhaltsko. 

V Berlíne sa predseda vlády SR Mikuláš Dzurinda stretol s nemeckým spolkovým kancelárom Gerhardom Schröderom, s predsedom Nemeckého spolkového snemu Wolfgangom Thiersem a s predstaviteľmi Nemecko–českej a nemecko–slovenskej spoločnosti (DTSG).

Program predsedu vlády SR M. Dzurindu v dolnosaskom Wolfsburgu zahŕňal návštevu sídla koncernu Volkswagen, počas ktorej sa M. Dzurinda stretol s vedením spoločnosti a prezrel si výrobné priestory závodu. Súčasťou programu boli aj rokovania s predsedom krajinskej vlády Dolného Saska Christianom Wulffom. Témou spoločných rozhovorov predsedu vlády SR M. Dzurindu s predstaviteľmi koncernu a krajinskej vlády Dolného Saska boli otázky rozvoja investičných a podnikateľských aktivít medzi oboma krajinami v nadväznosti na skutočnosť, že NSR je svojím objemom investícií najvýznamnejším zahraničným investorom na Slovensku a najdôležitejším obchodným partnerom krajiny. 

Počas návštevy brandenburskej metropoly Postupim rokoval predseda vlády SR s predsedom krajinskej vlády spolkovej krajiny Brandenbursko Matthiasom Platzeckom, v saskom Lipsku sa M. Dzurinda stretol s krajinským premiérom spolkovej krajiny Sasko Georgom Milbradtom a zúčastnil sa na slávnostnom otvorení nového honorárneho konzulátu Slovenskej republiky, ktorý je v poradí šiestym slovenským honorárnym konzulátom v NSR. 

Oficiálnu návštevu NSR ukončil predseda vlády SR M. Dzurinda v meste Halle v spolkovej krajine Sasko – Anhaltsko, kde sa zúčastnil slávnostného odhalenia sochy Ľudovíta Štúra v areáli Univerzity Martina Luthera a otvoril výstavu slovenských kultúrnych pamiatok zapísaných do Zoznamu svetového kultúrneho a prírodného dedičstva UNESCO.	

Priebeh a výsledky rokovaní

Témou spoločných rokovaní predsedu vlády SR M. Dzurindu s nemeckými predstaviteľmi boli aktuálne otázky rozvoja bilaterálnych vzťahov medzi Slovenskou republikou a Nemeckou spolkovou republikou, budúca spolupráca v rámci rozšírenej Európskej únie a Severoatlantickej aliancie a možnosti ďalšieho prehĺbenia vzájomne výhodnej ekonomickej kooperácie medzi oboma krajinami. 

Zámerom predsedu vlády SR M. Dzurindu bolo informovať nemeckých politických predstaviteľov o aktuálnom vývoji v krajine a podporiť trend prehlbovania kontaktov medzi oboma štátmi v politickej, ekonomickej i kultúrnej rovine v období krátko pred vstupom do Európskej únie i po jej rozšírení. 

	Aktuálne zahraničnopolitické témy
	
	Afganistan
	Kancelár G. Schröder v rozhovore vyjadril záujem NSR na prevzatí velenia v Afganistane prostredníctvom Eurocorp-u, pričom vychádza z predpokladu nasadenia nemecko-francúzskej brigády. NSR má v Afganistane v súčasnosti dislokovaných 5 tisíc vojakov. Podľa nemeckej strany je najväčším problémom v príprave parlamentných volieb registrácia voličov, neúspešnosť registrácie je dôvodom pre odloženie volieb. Pri riešení registrácie sa so svojimi programami angažuje OSN.

	Irak 
	Napriek tomu, že NSR sa podľa vyjadrenia spolkového kancelára nemieni v Iraku vojensky angažovať, už teraz sa podieľa na výcviku irackých policajtov, ktorý však prebieha v Spojených arabských emirátoch.
	 Zahranično-politický poradca spolkového kancelára Bernd Mützelburg v rozhovore bezprostredne pred stretnutím informoval o „brainstormingu“ politikov SPD zaoberajúcich sa zahraničnou politikou k Iraku. Všetci bez výnimky sú proti vojenskej účasti NSR. Politika v Iraku je jediným aktívom SPD, t.j. jedinou oblasťou, kde SPD svojich voličov nesklamala. Sám Mützelburg sa snaží presviedčať, že situácia je iná – už nejde o vojnu, ale o udržanie mieru. Ak o nasadenie požiada legitímna iracká vláda a odsúhlasí ho BR OSN, NSR by sa mala operácie zúčastniť.

	Západný Balkán
	 Spolkového kancelára v súčasnosti znepokojuje hlavne situácia v Bosne a Hercegovine, ktorej politici si veľmi ťažko zvykajú na preberanie vlastnej zodpovednosti za stav v krajine, v dôsledku čoho vývoj stagnuje. NSR má na Balkáne vyše 5 tisíc vojakov, z toho viac ako polovica je v Kosove. Kancelár sa zaujímal o názor SR na vývoj v Srbsku a Čiernej Hore. Pozitívne pritom hodnotil prezidenta Maroviča, ktorý naňho urobil veľmi dobrý dojem.
	G. Schröder sa vyjadril tiež k slovensko-maďarským vzťahom, k vstupu Turecka do EÚ a v rozhovore medzi štyrmi očami  tiež k priebehu MVK k Ústavnej zmluve. 

	Bilaterálne vzťahy

	Stretnutie s predsedom krajinskej vlády Dolného Saska Christianom Wulffom a s predstaviteľmi  podniku Volkswagen

	Ch. Wulff informoval o pripravovanej návšteve krajinského ministra hospodárstva Waltera Hircheho v SR v apríli t.r., ktorého bude sprevádzať delegácia podnikateľov. Nemecký partner predpokladá perspektívy spolupráce najmä v oblasti vzdelávania, potravinárskeho priemyslu a v technike pre ochranu životného prostredia. Ako jednu z foriem k ich dosiahnutiu odporučil vzájomnú spoluprácu a podporu v Bruseli.
	Predseda predstavenstva VW Bernd Pischetsrieder navrhol slovenskej strane úzku spoluprácu na európskej úrovni v otázkach automobilového priemyslu. Smernice EÚ k emisiám, normovanej spotrebe a k odstraňovaniu opotrebovaných vozidiel významne ovplyvňujú náklady autovýrobcov, t.j. majú významný dopad na obe krajiny. Vyjadril tiež nevyhnutnosť presunu výskumných a výrobných kapacít automobilového priemyslu do súvisiacich oblastí.
	Člen predstavenstva VW Folker Weissgerber poukazoval na problém nedostatku kvalifikovaných pracovných síl v západoslovenskom regióne, ktorý sa ešte zvýši po príchode PSA a príp. aj Hyunday. Požiadal o podporu slovenskej vlády pri riešení tohto problému. Vyjadril nepochopenie pre „súhlas vlády“ s koncentráciou investícií na západnom Slovensku. 
	Predseda vlády SR odôvodnil politickú nepriechodnosť blokovania rozhodnutí investorov a prisľúbil podporu pri riešení vznikajúcich, resp. pretrvávajúcich problémov, pričom vecnú zodpovednosť za ne prevezme splnomocnenec vlády SR pre automobilový priemysel na MH SR.

Účasť na novoročnom zhromaždení Nemecko-českej a slovenskej spoločnosti (DTSG)

Témou vystúpenia predsedu vlády SR na pôde DTSG reprezentovanej jej prezidentom a poslancom SPD v Nemeckom spolkovom sneme Ch. Zöpelom bola „Perspektíva Slovenska v zjednotenej Európe“. M. Dzurinda stručne zrekapituloval vývoj, ktorým SR prešla od svojho vzniku v roku 1993 a priblížil účastníkom podujatia súčasné reformy vlády smerujúce k posilneniu konkurencieschopnosti slovenskej ekonomiky a k zabezpečeniu hospodárskeho rastu v podmienkach členstva SR v EÚ. Ocenil zásluhy DTSG o rozvoj slovensko-nemeckých bilaterálnych vzťahov a vyjadril presvedčenie, že spoločnosť bude aj naďalej plniť dôležitú úlohu pri prehlbovaní vzájomných kontaktov medzi SR a NSR v rôznych oblastiach. Na následnej recepcii sa predseda vlády SR M. Dzurinda o.i. stretol aj s bývalým ministrom zahraničných vecí NSR H.D. Genscherom.       

	Vnútorná politika

	Rozhovor s predsedníčkou CDU Angelou Merkelovou 
	A. Merkelová v rozhovore vysvetlila svoj pohľad na rozhodnutie spolkového kancelára vzdať sa politického vedenia SPD. Podľa nej si kancelár vybudoval svoju kariéru v SPD na báze permanentného protestu proti väčšinovým názorom v SPD. Členská základňa SPD mu nie je naklonená, avšak vzhľadom na doterajšie volebné úspechy ho akceptovala. V súčasnej situácii pred sériou volieb, ktoré Nemecko t.r. čakajú na spolkovej a krajinskej úrovni myslí G. Schröder na svoje prežitie a rovnako je nútená rozmýšľať i SPD. Merkelová sa vyjadrila tiež k prijatiu Turecka do EÚ, k voľbe spolkového prezidenta, ktorá sa stáva pre ňu kritickou a k spolupráci so sesterskou CSU.

	Rozhovor s predsedom Nemeckého spolkového snemu Wolfgangom Thiersem  
	W. Thierse sa zaujímal predovšetkým o priebeh daňovej reformy v SR, hlavne o  riešenia možných dôsledkov pre nižšie sociálne vrstvy obyvateľstva. K opakovanému pozvaniu na návštevu SR sa konkrétne nevyjadril. Protokol NSS však už skúma možnosti realizovania návštevy v dňoch 13.-15.4.2004. 
	
Rozhovor s predsedom krajinskej vlády Brandenburska Mathiasom Platzekom 
Predmetom záujmu nemeckej strany bol priebeh reforiem daňového, sociálneho a zdravotníckeho systému. M. Platzek sa osobitne zaujímal o zabezpečovanie parlamentnej väčšiny pre tieto reformy a spôsob komunikácie s odbormi. Nemecký partner pozval predsedu vlády SR na návštevu Brandenburska v prípade jeho účasti na berlínskom maratóne v septembri t.r..

Rozhovor s predsedom krajinskej  vlády Saska Georgom Milbradtom 
 	Podobne ako viacerí partneri sa predseda saskej vlády zaujímal o priebeh reforiem v SR. M. Dzurinda na požiadanie partnera informoval o vývoji vzťahov SR s Ukrajinou. Minister hospodárstva saskej vlády Martin Gillo navrhol v rámci sasko – slovenskej medzivládnej pracovnej skupiny, iniciovať spoluprácu malých a stredných podnikov v oblasti automobilového priemyslu. Cieľom tejto spolupráce formou „Coopetition“ (Cooperation+Competition) je dosiahnuť takú formu spolupráce, ktorá by spájala flexibilitu malých a stredných podnikov s trhovou silou veľkej firmy. Počas návštevy v Lipsku bol otvorený Honorárny konzulát pre Sasko a Durínsko. 

Predseda vlády SR zavŕšil návštevu účasťou na slávnostnom akte pri odhalení sochy Ľ. Štúra na Univerzite v Halle. V rámci svojho vystúpenia uviedol, že honorárni konzuli D. Bettels a W. Eschment sa iniciatívne rozhodli finančne zabezpečiť pôsobenie 1 vysokoškolského učiteľa zo Slovenska pre odbor slovakistika. Rektor univerzity prof. Greksch oznámil na slávnostnom akte rozhodnutie senátu univerzity, že SR sa stane referenčnou krajinou univerzity v oblasti výmeny študentov a tak nadviaže na historické tradície a aktuálne európske výzvy.

Mediálne pokrytie návštevy
	
Už v čase pred návštevou upozornila na jej prípravu televízia ARD v rámci príspevku o Slovensku, ktorý bol odvysielaný dňa 6.2.2004 v rámci relácie Správy z Berlína (Bericht aus Berlin). ARD sa návšteve venovala aj neskôr a dňa 11.2.2004 bol v hlavnej spravodajskej relácii Témy dňa (Tagesthemen) odvysielaný príspevok o SR, v ktorom boli uverejnené aj pasáže z interview, ktoré predseda vlády SR poskytol v ten deň v doobedňajších hodinách v rámci cesty z Berlína do Wolfsburgu. Okrem toho M.Dzurinda poskytol dňa 11.2.2004 rozhovor denníku Financial Times Deutschland. 

Závery a odporúčania:  	

Predseda vlády SR v priebehu 2,5 dňovej  návštevy absolvoval stretnutia s najvyššími predstaviteľmi NSR (spolkovým kancelárom a predsedom NSS) a navštívil 4 spolkové krajiny, počas ktorých sa stretol s 3 predsedami vlád spolkových krajín (v prípade spolkovej krajiny Sasko-Anhaltsko sa odhalenia pamätníka Ľudovíta Štúra v Halle zúčastnil podpredseda krajinskej vlády Horst Rehberger).

Všetky stretnutia potvrdili vysokú úroveň slovensko-nemeckých vzťahov, bezproblémový politický dialóg a obojstranný záujem ďalej rozvíjať ekonomickú spoluprácu.
V rozhovoroch sa objavil nový prvok – návrhy spolupráce na európskej úrovni, pri presadzovaní spoločných záujmov.

Všetci partneri v rozhovoroch boli podrobne informovaní o priebehu reforiem v SR a osobitne sa zaujímali o prípravy a prvé výsledky reformy daňového systému. Vzhľadom na politické dôsledky reforiem spolkovej vlády, ktoré v porovnaní s rozsahom reforiem v SR sú minimálne, vyvolávalo u partnerov obdiv schopnosť vlády presadiť reformy v parlamente, ako aj dosiahnuť akceptovateľnosť u obyvateľstva.

Odporúčania
- zvážiť pozvanie spolkového kancelára na júnové (24.6.) oslavy založenia Zväzu karpatských Nemcov v Kežmarku
									Z: Kancelária PV SR

- zabezpečiť partnerov zo strany podnikateľských subjektov pre návštevu podnikateľskej delegácie z Dolného Saska
									Z: MH SR

- viesť dialóg s VW Bratislava pri hľadaní riešenia pre hroziaci nedostatok kvalifikovaných pracovných síl a pri riešení bývania v regióne západného Slovenska; spolupracovať s VW pri presadzovaní spoločných záujmov na európskej úrovni
Z: Splnomocnenec vlády SR  pre automobilový priemysel

- iniciovať spoluprácu malých a stredných podnikov Saska a SR podnikajúcich v oblasti subdodávok pre automobilový priemysel
Z: Vedúci sasko-slovenskej pracovnej skupiny

- podporiť iniciatívu Univerzity v Halle o posilnenie odboru slovakistiky a nadviazať na jej záujem, aby sa SR stala referenčnou krajinou pre vzájomnú výmenu študentov a pedagógov

									Z: MŠ SR